汪沆
题曹六圃选宋百家诗存后
我披天水史，开宝逮德祐。文章流别殊。各自辟藩囿。西昆沿五季，遗俗尚𢗗狃。谁复正始音，鲁公冠厥首。能事王黄州，训词亦深厚。继之梅欧阳，灿耀光列宿。髯苏一代豪，落笔钜鲸扣。门下四君子，笙簧迭赓奏。同时濂洛贤，风雅振先后。虽非春葩荣，至味在醇酎。纷纷递述作，南渡格变又。渭南富天才，崇台九成构。杨监与萧尤，下视匹蓬霤。石湖颇排奡，简斋剧孤秀。终逊子朱子，芳润六艺漱。汐社多环词，噍杀出泉窦。独爱晞发人，《九歌》可驰骤。其余盛藻翰，偻指牛毛富。惜哉五百年，散佚随飘飂。遂令汲古者，荒荒堕烟雺。曹君擅石仓，积书屋连袤。《文鉴》补吕氏，《诗钞》广吴叟。忆昨上元日，晴雪滴残溜。肩舆过草堂，丛编出怀袖。群言汇百家，目眵浩难究。如入万花谷，遥天列锦绣。又如对古尊，云雷错鸡蜼。贱子嗜好殊，读罢一言祝。变体双井翁，造语独矫揉。江西诗派图，几辈尚墨守。九僧格律粗，四灵篇幅瘦。江湖诸小集，殽核分饤饾。岂无绝尘句，驽骏不同厩。兼收与并登，要使无杂糅。十手急传钞，百卷付刻镂。鉴别君自精，狂言当我宥。